Suidoosterfees begin op Vryheidsdag | Netwerk24
Suidoosterfees begin op Vryheidsdag
Deur Nadine Theron 27 April 2017 08:32
Die 14de Suidoosterfees begin Donderdag. Dié viering van Kaapse kuns en kultuur by die Kunstekaap-teater in die Moederstad duur tot Maandag.
Vanjaar se feestema is “Legendes” en verskeie musiek-, komedie en teaterproduksies is op die spyskaart.
“Ons glo daarin om legendariese kunstenaars saam met die nuwe geslag te laat optree en sodoende ’n gesonde wisselwerking en positiewe toekoms vir die kunste-landskap te kweek,” sê Niël Rademan, uitvoerende hoof van die Suidoosterfees.
Ons glo daarin om legendariese kunstenaars saam met die nuwe geslag te laat optree
Niël Rademan, uitvoerende hoof
Volgens hom belê die fees in jonger kunstenaars en kweek só nuwe gehore.
“Waar moontlik koppel ons vriende van die fees en donateurs direk aan sekere produksies om sodoende die bywoning en emosionele betrokkenheid by produksies te bevorder,” sê hy.
Hy is veral opgewonde oor Die vlammende fez, ’n kabaret oor die Kaaps-Maleise Afrikaanse kultuur soos gedokumenteer deur die digter I.D. du Plessis, sowel as Legendary Divas, ’n musiek-extravaganza met Amanda Strydom, Vicky Sampson en Gloria Bosman onder leiding van Janine Neethling.
Een van die debuutproduksies wat feesgangers volgens Rademan nie moet misloop nie, is die Legendes Klein Klassique met die Odeion-strykkwartet en die pianis Ilse Schumann. Een van die werke wat deur die groep uitgevoer gaan word, is die wêreldpremière van die Kommadagga-kwintet wat deur Shane Woodborne gekomponeer is ter nagedagtenis aan prof. Jakes Gerwel.
Nog ’n hoogtepunt op die feesprogram is die ATKV-koorgala met die wenkore van die Harmonie-koorkompetisie.
* Die vlammende Fez word op Saterdag 29 April om 10:00 en Sondag 30 April om 11:00 en 18:00 in die Kunstekaap-Kyknet teater opgevoer.
* Legendes Klein Klassique word op Sondag 30 April om 15:30 in die Kunstekaap se Fluweelkamer opgevoer.
* Die ATKV-koorgala vind op Sondag 30 April om 20:00 in die Kunstekaap-operahuis plaas.
* Legendary Divas word op Maandag 1 Mei om 14:00 in die Kunstekaap-operahuis opgevoer.
Die Odeion-strykkwartet saam met Ilse Schumann beloof om een van die Suidoosterfees se hoogtepunte te wees. Foto: Verskaf
Meer oor: Kaapstad | Kunstekaap | Vryheidsdag | Begin | Op | Suidoosterfees
Jong sterre wys slag op Suidoosterfees
Odeion-kwartet op Suidoosterfees
Karin Hougaard vir twee konserte in Kaapstad